**D Ô V O D O V Á S P R Á V A**

1. **Všeobecná časť**

Vláda Slovenskej republiky predkladá na rokovanie Národnej rady Slovenskej republiky návrh zákona, ktorým sa dopĺňa zákon č. 62/2020 Z. z. o niektorých mimoriadnych opatreniach v súvislosti so šírením nebezpečnej nákazlivej ľudskej choroby COVID-19 a v justícii a ktorým sa menia a dopĺňajú niektoré zákony v znení neskorších predpisov (ďalej len „návrh zákona“).

Návrh zákona bol vypracovaný ako iniciatívny materiál.

Cieľom návrhu zákona je zavedenie výslovnej zákonnej možnosti pre členov zákonom zriadených komôr (napríklad Slovenská advokátska komora, Slovenská komora exekútorov, Notárska komora Slovenskej republiky) vykonávať svoje volebné právo a hlasovacie právo elektronickými prostriedkami, a v to čase mimoriadnej situácie alebo núdzového stavu v dôsledku pandémie ochorenia COVID-19. Súčasná pandemická situácia neumožňuje zavedenie takéhoto prístupu k výkonu volebného alebo hlasovacieho práva formou zmeny interných predpisov komôr zriadených zákonom, preto je potrebné, aby sa táto možnosť zaviedla priamo zákonom.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, zákonmi a súčasne je v súlade s právom Európskej únie.

Návrh zákona nemá vplyv na rozpočet verejnej správy, vplyv na podnikateľské prostredie, sociálny vplyv, vplyv na informatizáciu spoločnosti, vplyv na manželstvo, rodičovstvo a rodinu, vplyvy na životné prostredie a ani vplyv na služby verejnej správy pre občana.

Návrh zákona je na rokovanie vlády predkladaný v režime § 27 ods. 1 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov, a preto nebol predmetom pripomienkového konania.

Návrh zákona nie je predmetom vnútrokomunitárneho pripomienkového konania.

Návrh zákona vláda Slovenskej republiky schválila na svojom rokovaní dňa 12. mája 2021.

1. **Osobitná časť**

**K Čl. I**

Platné znenie § 5 zákona upravuje fungovanie kolektívnych orgánov právnických osôb založených podľa predpisov občianskeho práva v čase mimoriadnej situácie a núdzového stavu, a to z hľadiska hlasovania a účasti na ich rokovaní. Právna úprava v § 5 sa týka vylúčene právnických osôb založených podľa predpisov občianskeho práva, ktorými nie sú komory zriadené zákonom. Preto sa navrhuje doplnenie § 5 o nový odsek 4, v ktorom sa výslovne zavádza možnosť pre členov komôr zriadených zákonom vykonávať volebné právo (napr. pri voľbe orgánov komôr) a hlasovacie právo (napr. pri schvaľovaní interných predpisov komôr) aj elektronickými prostriedkami. Podmienky za akých sa budú tieto práva vykonávať bude určovať ten, kto voľbu alebo hlasovanie zvoláva, či vyhlasuje. Navrhovaná právna úprava je koncepčne nastavená ako fakultatívna, a teda je na úvahe príslušnej komory, či túto právnu úpravu využije.

**K Čl. II**

Dátum účinnosti návrhu zákona sa navrhuje dňom vyhlásenia, pretože je potrebné, aby zákon nadobudol účinnosť čo najskôr a aby sa vytvorili zákonné predpoklady pre riadne fungovanie komôr zriadených zákonom.

V Bratislave, 12. mája 2021

**Eduard Heger v.r.**

predseda vlády Slovenskej republiky

**Mária Kolíková v.r.**

ministerka spravodlivosti Slovenskej republiky